शुरुआती झटकों से उबरा भारत, 142/2  
केपटाउन टेस्ट में गंभीर और सचिन के बीच 114 रन की अटूट साझेदारी से दूसरे दिन का खेल खत्म होने तक भारत ने दो विकेट खोकर 142 रन बनाए।
सदाबहार जैक कैलिस के बेजोड़ शतक और शुरू में ही दो करारे झटकों से बैकफुट पर पहुंचे भारत ने सलामी बललेबाज गौतम गंभीर और सचिन तेंदुलकर की सतर्क पारियों से दक्षिण अफ्रीका के खिलाफ तीसरे और अंतिम टेस्ट क्रिकेट मैच के दूसरे दिन अच्छी वापसी की।  कैलिस ने एंकर की भूमिका निभाकर अपना 39वां शतक जड़ा। उन्होंने अंतिम बल्लेबाज के रूप में आउट होने से पहले 161 रन बनाए, जिससे दक्षिण अफ्रीका ने 362 रन का चुनौतीपूर्ण स्कोर खड़ा किया।  भारत ने इसके बाद 28 रन पर दो विकेट गंवा दिए थे, लेकिन गंभीर (नाबाद 65) और तेंदुलकर (नाबाद 49) के बीच तीसरे विकेट के लिए 39 ओवर में 114 रन की अटूट साझेदारी से वह दूसरे दिन का खेल समाप्त होने तक दो विकेट पर 142 रन तक पहुंचने में सफल रहा। भारत अब भी दक्षिण अफ्रीका से 220 रन पीछे है।  दक्षिण अफ्रीका के आठ विकेट पर 283 रन पर उखड़ गए थे और उसका 300 रन तक पहुंचना भी मुश्किल लग रहा था, लेकिन कैलिस ने आखिर के दो बल्लेबाज पॉल हैरिस (7) और लोनवाबो सोतसोबे (नाबाद 8) के साथ 79 रन जोड़कर टीम को अच्छे स्कोर तक पहुंचाया। भारत की तरफ से श्रीसंत ने 114 रन देकर पांच, जहीर खान ने 89 रन देकर तीन और इशांत शर्मा ने 77 रन देकर दो विकेट लिए।  भारत की शुरुआत अच्छी नहीं रही तथा डेल स्टेन ने वीरेंद्र सहवाग (13) के आक्रामक तेवर जल्द ही ठंडे कर दिए। इसके बाद राहुल द्रविड़ (5) भी रन आउट होकर पैवेलियन लौट गए, लेकिन दो जीवनदान पाने वाले गंभीर और पगबाधा की दो विश्वसनीय अपीलों से बचने वाले तेंदुलकर ने भारत को आगे झटका नहीं लगने दिया।द्रविड़ ने सतर्क रवैया अपनाया, लेकिन विडंबना रही कि जिस गेंद पर गंभीर का कैच छूट गया था, उस पर वह रन आउट हो गए। सोतसोबे की गेंद पर गली में एल्विरो पीटरसन ने गंभीर का कैच छोड़ा, लेकिन स्लिप में क्षेत्ररक्षण कर रहे एबी डिविलियर्स ने दौड़ लगाकर गेंद पकड़ी और स्ट्राइकर छोर पर विकेट उखाड़कर द्रविड़ को पैवेलियन भेज दिया।  गंभीर इसके बाद जब 60 रन पर थे, तब सोतसोबे की ही गेंद पर डिविलियर्स ने स्लिप में उनका कैच छोड़ा। तेंदुलकर ने सहजता से अपनी पारी आगे बढ़ाई। इस बीच उन्होंने मोर्कल के एक ओवर में दो चौके जड़कर टीम पर से दबाव हटाने की कोशिश की।  पॉल हैरिस ने 26वें ओवर में उनके खिलाफ पगबाधा की विश्वसनीय अपील की, लेकिन साइमन टफेल ने उसे ठुकरा दिया। रीप्ले से हालांकि तब लग रहा था कि गेंद लेग स्टंप पर लगती। गंभीर ने इसके बाद अगले ओवर में सोतसोबे पर मिडविकेट पर चौका जड़कर अपना 15वां अर्धशतक पूरा किया।  हालांकि बाद में इन दोनों बल्लेबाजों में बेहद सतर्कता बरती और आखिर के डेढ़ घंटे में बेहद धीमी गति से रन बनाए। गंभीर ने अब तक 159 गेंद का सामना करके आठ चौके और तेंदुलकर ने 106 गेंद खेलकर पांच चौके लगाए हैं।